Friðarverðlaun ársins falla fjölmiðlafólki í skaut. Maria Ressa, sjónvarpskona frá Filippseyjum fær verðlaunin fyrir umfjöllun um ofbeldi og valdbeitingu í tíð forseta landsins. Dimitri Muratov, ritstjóri í Rússlandi, fyrir að halda uppi gagnrýni á Pútín forseta. Að sögn norsku nóbelsnefndarinnar er frjáls fjölmiðlun forsenda lýðræðis, lýðræði forsenda friðar.
Frjáls fjölmiðlun er forsenda lýðræðis, lýðræði er forsenda friðar, sagði Berit Reiss Andersen formaður norsku nóbelsnefndarinnar. Maria Reesa hefur unnið fyrir sjónvarpsstöðina CNN á Filippseyjum og leitast við að afhjúpa lögleysur og ofbeldi í valdatíð Rodrigos Duterte forseta. Hann hefur meðal annars hótað að drepa Mariu í sjónvarpsviðtali.
Jafnframt hefur Maria vakið athygli á hvernig stjórnvöld nota félagsmiðla eins og Facebook til að breiða út falskar fréttir, blekkingar og samsæriskenningar. Því vekja friðarverðlaunin nú einnig athygli á misbeitingu félagsmiðla.
Dimitrí Muratof er Rússneskur og hefur um árabil verið ritstjóri Novaya Gazeta, helsta og að margra mati eina fjölmiðilsins í andstöðu við stjórn Vladimírs Putíns Rússlandsforseta.
Því hafði verið spáð að verðlaunin féllu í ár samtökum blaðamanna í skaut en nóbelsnefndin vildi heldur vekja athygli á starfi tveggja úr þeirra röðum sem núna standa í eldlínunni.
Þetta er Gísli Kristjánsson, sem talar frá Osló.
María Ressa, sjónvarpskona á Filippseyjum, og Dimitrí Muratof, ritstjóri í Rússlandi, fá Friðarverðlaun Nóbels í ár fyrir gagnrýna umfjöllum um valdhafa landa sinna.